Oikeusministeriö

Lausuntopalvelu.fi

**LAUSUNTO**

Viite: Lausuntopyyntö; viittomakieliasiain neuvottelukunta VN/11512/2020

*Yleistä*

Vammaisten henkilöiden oikeuksien neuvottelukunta VANE kiittää mahdollisuudesta lausua asiasta. VANE on YK:n vammaisten henkilöiden oikeuksien yleissopimuksen (SopS 27/2016; vammaisyleissopimus) kansallinen koordinaatiomekanismi. VANE ottaa lausunnossaan kantaa asiaan vammaisyleissopimuksen näkökulmasta.

*YK:n yleissopimus vammaisten henkilöiden oikeuksista ja esityksen kannalta keskeiset velvoitteet*

YK:n vammaisyleissopimuksen 21 artikla edellyttää sopimuspuolet toteuttamaan kaikki asianmukaiset toimet varmistaakseen, että vammaiset henkilöt voivat käyttää oikeutta sanan- ja mielipiteenvapauteen, mukaan lukien vapaus etsiä, vastaanottaa ja välittää tietoja ja ajatuksia yhdenvertaisesti muiden kanssa muun muassa tunnustamalla viittomakielten käytön ja edistämällä sitä.

YK:n vammaisyleissopimuksen 4.3 artikla edellyttää vammaisten henkilöiden osallistamista heitä edustavien järjestöjen kautta heitä koskevissa päätöksentekoprosesseissa.

*Huomioita esityksestä*

Pääministeri Marinin hallituksen ohjelmassa on seuraava kirjaus: *”Perustetaan laaja-alainen viittomakieliasiain neuvottelukunta arvioimaan viittomakielilain ja viittomakielisten perusoikeuksien sekä yhdenvertaisuuden toteutumista (OM).”*

Esityksen mukaisesti viittomakieliasiain neuvottelukunta olisi viittomakieltä käyttäviä edustavien järjestöjen ja viranomaisten foorumi, joka seuraisi ja arvioisi viittomakielisten perusoikeuksien ja yhdenvertaisuuden toteutumista. Neuvottelukunta ei tekisi sitovia päätöksiä, mutta se vaikuttaisi asiantuntemuksellaan, aktiivisuudellaan ja aloitteellisuudellaan viittomakieltä käyttävien perusoikeuksien ja yhdenvertaisuuden edistämiseen.

VANE kannattaa viittomakieliasiain neuvottelukunnan perustamista. VANE katsoo, että neuvottelukunnan perustaminen edistäisi YK:n vammaisten henkilöiden oikeuksien yleissopimuksen toimeenpanoa ja viittomakielisten henkilöiden oikeuksien toteutumista.

VANEn tehtävänä on edistää YK:n vammaisyleissopimuksen kansallista täytäntöönpanoa ja vammaisten henkilöiden oikeuksien huomioon ottamista kaikkien hallinnonalojen toiminnassa. YK:n vammaisyleissopimuksessa määrätään sopimuspuolten velvoitteiksi muun muassa viittomakielen käytön edistäminen. VANE toivoo, että asetettaessa viittomakieliasiain neuvottelukuntaa pohditaan yhteistyötä ja koordinaatiota niiden eri toimijoiden välillä, joilla on osittain saman tyyppisiä tehtäviä viittomakielisten henkilöiden oikeuksien edistämisessä.

Vammaisten henkilöiden oikeuksien neuvottelukunta VANE

 Riitta Burrell Tea Hoffrén

 puheenjohtaja suunnittelija